NARIADENIE KOMISIE (ES) č. 305/2005
z 19. októbra 2004,
ktorým sa mení a dopĺňa nariadenie Rady (ES) č. 312/2003, pokiaľ ide o colné kvóty na určité výrobky pôvodom z Čile
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 312/2003 z 18. februára 2003, ktorým sa pre Spoločenstvo uplatňujú colné ustanovenia zakotvené v Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej (1), a najmä na jeho článok 5,
keďže:
(1)
Nariadením (ES) č. 312/2003 sa uplatňujú colné ustanovenia Spoločenstva, zakotvené v Dohode o pridružení medzi Spoločenstvom a jeho členskými štátmi na jednej strane a Čilskou republikou na strane druhej (2).
(2)
Rada rozhodnutím 2005/106/ES (3) prijala protokol k Dohode o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Maďarskej republiky, Lotyšskej republiky, Litovskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii (ďalej len „protokol“). Protokol zahŕňa nové colné koncesie Spoločenstva, z ktorých niektoré podliehajú obmedzeniam colných kvót. Uplatňovanie týchto colných kvót si vyžaduje zmenu a doplnenie nariadenia (ES) č. 312/2003.
(3)
Objem colných kvót pre cesnak (položka č. 09.1925), stolové hrozno (položka č. 09.1929) a kivi (položka č. 09.1939) je potrebné každý rok zvýšiť o 5 % z pôvodného množstva.
(4)
Objem nových colných kvót Spoločenstva je potrebné obmedziť na rok 2004 úmerne k obdobiu, počas ktorého sú colné kvóty otvorené.
(5)
Keďže protokol stanovuje, že nové colné koncesie Spoločenstva sa musia uplatňovať od 1. mája 2004, toto nariadenie je potrebné uplatňovať od toho istého dňa a malo by nadobudnúť účinnosť čo najskôr.
(6)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Príloha k nariadeniu (ES) č. 312/2003 sa mení a dopĺňa, ako je stanovené v prílohe k tomuto nariadeniu.
Článok 2
1. Objemy colných kvót pre položky č. 09.1937, 09.1939 a 09.1941 sa na rok 2004 obmedzujú na 8/12 každého príslušného ročného objemu. Zlomky každého kilogramu sa zaokrúhlia na celý kilogram smerom nahor.
2. Dodatočné množstvá 20 ton a 1 000 ton sa na rok 2004 pridajú k colným kvótam pre položky č. 09.1925 a 09.1929 v uvedenom poradí.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. mája 2004 okrem bodov 1 a 2 prílohy.
Body 1 a 2 prílohy sa uplatňujú od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. októbra 2004